Soos die naam verduidelik, verskaf ons musiekstroming aan nismarkte. Hierdie musiekstromingsdienste fokus op verbruikers in opkomende markte soos Suid-Afrika en Nigerië. Een van die strome sluit in Afrikaanse musiek. Ons is baie opgewonde oor Liedjie, ons eerste app wat onlangs bekend gestel is vir die Afrikaanse mark.
Daar is so baie Afrikaanssprekendes oor die wêreld heen en nou bied Liedjie vir hulle speellyste na smaak en voorkeur.
Ek het ’n passie vir musiek en ken die bedryf taamlik goed. In die beginjare van die musiekfees Rocking the Daisies het ek hul kommunikasieportefeulje bestuur en baie daaruit geleer.
Wat Liedjie betref, fokus ons op ’n leemte in die mark. Die meeste aanlyn luisterprodukte fokus nie op nissegmente nie.
Mango-OMC was my eerste onderneming wat ek in my vierde jaar van studie begin het. Dit is ’n agentskap wat skakelwerk en kommunikasie vir kliënte behartig.
Dit is nie noodwendig maklik om op die oomblik hier in Suid-Afrika ’n jong onderneming te finansier en uit te bou nie.
Ek staan egter nie terug hiervoor nie en kan beleggers, kliënte en verbruikers goed oortuig dat ek net so ’n goeie produk lewer.
Ek moes baie leer oor ontwikkelingstaal en die wette en regulasies. Ons span sit oral in die wêreld en hoewel ek hier in Kaapstad gesetel is, sal ons dalk in die toekoms buiteland toe moet skuif.
Maar ek het ook my Nasa-oomblik gehad, soos Elon Musk. Net sodra jy dink dit is die einde, daar is nie meer geld nie, dan skielik, op die nippertjie, kry ’n mens weer finansiering.
Dit is egter ’n fyn lyn, want jy kan ook nie net vir al die geld “ja” sê nie, want soms gaan dit net nie genoeg wees nie. In Suid-Afrika sit ons met ’n probleem waar jy beleggers kry wat in die beginstadium van jong ondernemings sal belê, maar dan is daar ’n gaping wat plaaslik nie maklik gevul word nie.
Jy hoef nie, omdat jy jou eie onderneming begin het, vir almal te vertel dat dit net voor die wind gaan nie.
Die rand se wisselvalligheid speel natuurlik hierin ’n groot rol vir beleggers en ek kan dit verstaan. Waar Niche­Streem byvoorbeeld nou staan, het ons ’n volgende ronde beleggings nodig om groter te gaan. Om dit te kry, is nie so maklik soos in die beginfase nie.